SL Uradni list Evropske unije C 57/17

Pritožba CHAP(2012) 1860 – potrdilo o prejemu in informacije o predlogu za zaključek postopka

2013/C 57/08

Evropska komisija je prejela in pod referenčno številko CHAP(2012) 1860 evidentirala veliko število pritožb v zvezi z novo zakonodajo na Poljskem glede upravljanja kmetijskih nepremičnin v državni lasti z omejevanjem velikosti kmetijskih zemljišč, ki jih zakupijo kmetje, in glede obveznosti zakupnikov, da v določenem roku kupijo kmetije.

Ob upoštevanju velikega števila pritožb, ki so jih njene službe prejele v zvezi s to zadevo, Evropska komisija, da bi zadevnim strankam zagotovila hiter odgovor in jih ustrezno obveščala ter poskrbela za smotrno porabo upravnih sredstev, te informacije objavlja v Uradnem listu Evropske unije in na spletni strani: http://ec.europa.eu/eu_law/complaints/receipt/index_en.htm

Službe Komisije so po proučitvi pritožb ugotovile, da na tej stopnji ni mogoče ugotoviti kršitev prava EU v tej zadevi.

Pritožbe navajajo, da je poljska zakonodaja v nasprotju s členi 15, 17 in 20 Listine Evropske unije o temeljnih pravicah ter členom 2(a) in (b) Uredbe (ES) št. 73/2009.

Glede domnevnih kršitev člena 2(a) in (b) Uredbe (ES) št. 73/2009, ki vsebuje opredelitvi pojmov „kmet“ in „kmetijsko gospodarstvo“, se ne zdi, da so ukrepi, opisani v pritožbi, v nasprotju s tem členom, saj se ti opredelitvi ne nanašata na velikost kmetijskih zemljišč za kmetijska gospodarstva, za katero lahko kmetje prejmejo neposredna plačila. Ta uredba ne ureja pogodbenih razmerij med zakupniki in lastniki zemljišč v zvezi z velikostjo njihovih kmetijskih gospodarstev.

Edina zahteva, ki se nanaša na velikost kmetijskih zemljišč za kmetijska gospodarstva, za katero lahko kmetje prejmejo neposredna plačila, je določena v tretjem pododstavku člena 124(2) Uredbe, ki se glasi:

„Najmanjša velikost upravičene površine na gospodarstvo, za katero se lahko zahteva plačilo, je 0,3 ha. Vsaka nova država članica pa lahko na podlagi objektivnih meril in po odobritvi Komisije določi, da bo najmanjšo velikost določila na višji ravni, ki pa ne presega 1 ha.“

V skladu s členom 88 in Prilogo VII k Uredbi (ES) št. 1121/2009 je Poljska določila 1 hektar kot najmanjšo velikost upravičene površine na gospodarstvo, za katero se lahko zahteva plačilo. Zato so poljski kmetje z gospodarstvi s površino najmanj 1 ha upravičeni do prejemanja plačil v okviru sheme enotnega plačila na površino, nacionalni ukrepi, ki se uporabljajo za kmete z gospodarstvi, večjimi od 300 ha, kot je opisano v pritožbi, pa niso v nasprotju z določbami Uredbe (ES) št. 73/2009 in Uredbe (ES) št. 1121/2009.

Ta razlaga ne prejudicira nobene odločitve Sodišča Evropske unije, ki je edino pristojno za sprejemanje pravno zavezujočih odločitev glede veljavnosti in razlage aktov, ki so jih sprejele institucije EU.

Kar zadeva domnevno kršitev člena 15 Listine EU o temeljnih pravicah, je treba omeniti, da se Listina ne uporablja v vseh primerih domnevnih kršitev temeljnih pravic. Določbe Listine se v skladu s členom 51(1) uporabljajo za države članice samo, ko izvajajo pravo Unije. Na podlagi predloženih informacij in glede na zgornjo analizo se ne zdi, da je zadeva, na katero se nanašajo pritožbe, povezana z izvajanjem prava Unije.

Poleg tega je treba omeniti, da člen 6(1) Pogodbe o Evropski uniji določa, da se z določbami Listine na nikakršen način ne širijo pristojnosti Unije, opredeljene v Pogodbah, člen 345 Pogodbe o delovanju Evropske unije pa določa, da ta pogodba v ničemer ne posega v lastninskopravno ureditev v državah članicah. Slednja določba pooblašča države članice, da opredelijo lastninskopravno ureditev na svojem ozemlju, vključno z omejitvijo pravic zakupnikov do zakupa ali nakupa kmetijskih zemljišč, Komisija pa ni pristojna za ukrepanje na tem področju.

Službe Komisije bodo ob upoštevanju navedenega Komisiji predlagale, naj zaključi postopek.

Če pritožniki menijo, da razpolagajo z novimi informacijami, ki bi lahko bile osnova za ponovno proučitev tega predloga za zaključek postopka, jih morajo poslati Komisiji v enem mesecu od objave tega obvestila. Če Komisija ne bo prejela takšnih novih informacij, bo postopek zaključila.